《雨后，与际上人步溪堧，遂登南冈相地结亭》
清代·李宪噩

荒村遘时雨，微晴振条风。林表散游瞩，烟树犹濛濛。

始见水禽集，或鸣沙草中。已乐清波广，遥爱南冈崇。

云气连远野，春华带长松。攀跻乘余兴，览眺方无穷。

聊欲因结搆，适与山僧同。

作者简介：李宪噩，字怀民，以字行。号十桐，高密人。诸生。有《十桐草堂诗集》。